Document ID: 32005D0907

KOMISJONI OTSUS,
13. juuli 2005,
millega muudetakse otsust 2002/191/EÜ koondumise ühisturu ja EMP lepinguga kokkusobivaks tunnistamise kohta (juhtum COMP/M.2139 - Bombardier/ADtranz)
(teatavaks tehtud numbri K(2005) 2683 all)
(Ainult ingliskeelne tekst on autentne)
(EMPs kohaldatav tekst)
(2005/907/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse Euroopa majanduspiirkonna lepingut, eriti selle artiklit 57,
võttes arvesse nõukogu 21. detsembri 1989. aasta määrust (EMÜ) nr 4064/89 kontrolli kehtestamise kohta ettevõtjate koondumise üle, (1) eriti selle artikli 8 lõiget 2,
võttes arvesse nõukogu 20. jaanuari 2004. aasta määrust (EÜ) nr 139/2004 kontrolli kehtestamise kohta ettevõtjate koondumise üle (EÜ ühinemismäärus), (2) eriti selle artikli 26 lõiget 2,
võttes arvesse komisjoni 3. aprilli 2001. aasta otsust 2002/191/EÜ, millega koondumine tunnistati ühisturu ja EMP lepingu täitmisega kokkusobivaks (juhtum COMP/M.2139 - Bombardier/ADtranz, (3)
pärast konsulteerimist koondumistega tegeleva nõuandekomiteega, (4)
ning arvestades järgmist:
(1)
3. aprillil 2001. aastal tunnistas Euroopa Komisjon koondumise, millega Bombardier Inc. omandas ainukontrolli ettevõttes DaimlerChrysler Rail Systems GmbH (ADtranz) määruse (EMÜ) nr 4064/89 artikli 3 lõike 1 punkti b tähenduses kokkusobivaks ühisturu ja EMP lepingu täitmisega. Selle kohta vastu võetud otsuses oli kokkusobivus seotud otsuse lisas esitatud mitme tingimuse ja kohustuse täieliku täitmisega.
(2)
Üks tingimus oli seotud ettevõttega Elin EBA Traction (ETR), mis on Austrias Linzis asuva VA Tech AG tütarettevõte. Bombardieril oli ühiskontroll raudteeveeremi elektriajamite tarnija ETR üle. ETRi ja Bombardieri struktuurilise seose katkestamisega nimetatud lisa lõike 1 punkti 1 kohaselt muutus ETR muu hulgas kohalike rongide ja trammide/kergraudteesõidukite ajamitehnoloogia iseseisvaks tarnijaks. Kuid üleminekuperioodiks oli vaja teatud tagatisi, et ETRil oleks võimalik leida uusi äripartnereid Bombardieri asemele, kes ADtranzi omandamisega muutus vertikaalselt integreeritud ettevõtteks ega ei sõltunud elektriajamite puhul enam ETRist.
(3)
Nende tagatiste mõte oli anda ETRile üleminekuperioodiks tööd, et ta jääks majanduslikult püsima. Lisa lõike 1 punktis b on sätestatud, et Bombardier peab ETRiga sõlmima kuni 2006. aastani kestva ühise arendustegevuse lepingu ettevõtete koostöö kohta trammi CityRunner Type Linz alal, millele ETR tarnib elektriajameid. See võimaldaks ETRil trammide turul edasi tegutseda.
(4)
10. jaanuaril 2005. aastal teatas Siemens kavatsusest omandada ainukontroll VA Techi üle määruse (EÜ) nr 139/2004 (ühinemismäärus) artikli 3 lõike 1 punkti b tähenduses, millega ta saaks kontrolli ka ETRi üle. Siemens on juhtiv raudteeveeremi tarnija, kes toodab ise elektriajamid kõikidele enda pakutavatele raudteeveeremi tüüpidele. 13. juulil 2005. aastal tunnistas komisjon EÜ ühinemismääruse artikli 8 lõike 2 kohaselt VA Techi omandamise Siemensi poolt kokkusobivaks ühisturu ja EMP lepingu täitmisega eeldusel, et täidetakse otsuse lisas esitatud tingimused ja kohustused.
(5)
Siemensi alla kuulumine annab ETRile rahastamisvõimalused, mis on veeremite turuliidrist rahvusvahelisel ettevõttel. Seega ei ole ETRil majanduslikuks püsimajäämiseks enam vaja tagatud tellimusi, mida peeti vajalikus 2001. aastal, kui katkestati struktuuriline seos Bombardieriga. Seepärast juhul, kui Siemens omandab ainukontrolli ETRi üle, ei ole Bombardieri suhtes enam vaja rakendada kohustust tellida trammi CityRunner Type Linz elektriajameid ETRilt.
(6)
VA Techi omandamine Siemensi poolt on tunnistatud kokkusobivaks ühisturu ja EMP lepingu täitmisega eeldusel, et täidetakse teatud tingimused. Kuid on võimalik, et see otsus tühistatakse EÜ ühinemismääruse artikli 8 lõike 6 kohaselt. Seega sõltub käesolev otsus komisjoni 13. juulil 2005. aastal juhtumi COMP/M.3653 - Siemens/VA Tech (5) kohta tehtud otsuse jõusse jäämisest,
ON VASTU VÕTNUD KÄEOLEVA OTSUSE:
Artikkel 1
Otsuse 2002/191/EÜ artikkel 2 asendatakse järgneva tekstiga:
“Artikkel 2
Artikkel 1 sõltub lisa lõike 1 punkti a esimeses alapunktis, lõike 1 punktides c ja d, lõike 1 punkti e esimeses ja neljandas alapunktis ja lõike 1 punktides f, h ning i esitatud tingimuste täielikust täitmisest.”
Artikkel 2
Otsus kehtib tingimusel, et
a)
jõusse jääb komisjoni 13. juuli 2005. aasta otsus, millega teatud tingimuste ja kohustuste täitmise eeldusel tunnistatakse ühisturu ja EMP lepinguga kokkusobivaks koondumisjuhtum, milles Siemens AG on teinud ettepaneku omandada ainukontroll VA Tech AG üle (juhtum COMP/M.3653 - Siemens/VA Tech);
b)
toimub punktis a osutatud koondumine.
Artikkel 3
Käesolev otsus on adresseeritud:
Bombardier Inc.
800 René-Lévesque Blvd. West,
Montréal
Canada - H3B 1Y8 - Québec.
Brüssel, 13. juuli 2005

Labels: 4
14
1